Smokkel Froome met almal se kop? | Netwerk24
Deur Marnus Kok 14 Augustus 2020 07:34
Die raaisel oor die Britse fietsryer Chris Froome se peil het nog verder verdiep nadat hy op die oog af nie kon byhou tydens die tweede skof van die Critérium du Dauphiné in Frankryk nie.
Froome (35) het die skof, oor 135 km tussen Vienne en Col de Porte, in die 49ste plek voltooi – 8 minute en 32 sekondes ná die wenner, Primož Roglic (Jumbo-Visma) van Slowakye.
Die 35-jarige Froome en sy spanmaats van Ineos was oor die laaste paar kilometer vooraan die peloton en het die pap dik aangemaak. Maar sowat 5 km voor die eindpunt het Froome agtertoe gekyk en na die kant van die pad getrek. Toe 'n kameraman langs hom was, het hy sy duim in die lug gehou.
Primož Roglic het Donderdag die tweede skof van die Critérium du Dauphiné gewen. Foto: Getty Images
Die groot vraag is, kon hy regtig nie byhou nie of was sy werk vir die dag klaar? Of is hy besig om op te bou na die Tour de France (waarvan hy 'n viermalige wenner is), wat later vandeesmaand begin.
Roglic het oor die laaste sowat kilometer behoorlik onder die peloton uitgery. Sy wentyd was 3 uur, 39 minute en 40 sekondes. Hy het ook die voorloperstrui by sy spanmaat Wout van Aert (België), wat vroeër die dag geval het, oorgeneem.
Egan Bernal (Ineos), wat die Tour de France in 2019 gewen het, is tot kort voor die einde nog as 'n moontlike skofwenner beskou, maar toe Roglic weggebreek het, was dit vir Bernal ook neusie verby. Hy het tiende oor die eindstreep gery.
Suid-Afrika se Daryl Impey (Mitchelton-Scott), wat tweede in Woensdag se eerste skof was, het reeds 'n hele paar kilometer voor die einde kontak met die peloton verloor. Hy het 109de klaargemaak, terwyl nog 'n Suid-Afrikaner, Louis Meintjes (NTT), 67ste was.